《孝若留饮短歌》
明代·吴梦旸

絺洲之上何所为，向君索酒酒勿迟。
今夜不醉今何时，虚檐烛短风雨苦。
君属我歌君可舞，座中无言心各许。
主人胡不进乐方，语及丧乱哀国殇，使我罢酒色不扬，更
欲片言追大雅，数十年来谁作者，朱丝无声双泪下。
君不见吴生轻作万里人，五年三踏长安尘，明朝告别无可
陈。
我道今人贤，将恐君掩耳。
我道古人贤，不知古人死。
但愿君家有酒吾且止，眼中依依二三子。

作者简介：浙江归安人，字允兆。好吟诗，善作曲，亦工山水，与同郡臧懋循、茅维、吴稼竳并称四子。晚游金陵，征歌顾曲，齿龋牙落，犹呜呜按拍。有《射堂诗抄》。
词学图录